বিশ্বক্রীড়ায় সেরকম উল্লেখযোগ্য সাফল্য নেই ভারতের। অলিম্পিকের পদক জয়ের রেখচিত্র সামনে রাখলেই তা পরিষ্কার হয়ে যায়। তবে ডোপিং-এর নিয়ম লঙ্ঘন করার পরিসংখ্যানে ভারত প্রথম তিনেই রয়েছে।
সম্প্রতি ২০১৫ সালের ডোপিং লঙ্ঘনের তালিকা প্রকাশ করেছে বিশ্ব ডোপিং বিরোধী সংস্থা ওয়াডা। সেখানে তিনে রয়েছে ভারত। পরিসংখ্যান অনুযায়ী, ২০১৫ সালে ভারতের ১১৭ জন ক্রীড়াবিদকে ডোপিং-বিধান লঙ্ঘন করার জন্য শাস্তি পেতে হয়েছে। এই তালিকার শীর্ষে রয়েছে রাশিয়া (১৭৬) এবং দ্বিতীয় স্থানে ইতালি (১২৯)। তার আগের দু’বছর ২০১৩ ও ২০১৪ সালেও তৃতীয় স্থান ‘অর্জন’ করেছিল ভারত।
প্রসঙ্গত, চলতি বছরের ৩১ জানুয়ারি পর্যন্ত বিভিন্ন ডোপিং সংস্থা গুলির কাছ থেকে পরীক্ষাগারের প্রাপ্ত রিপোর্ট সংগ্রহ করার পরে এই তালিকা প্রকাশ করা হয়েছে ওয়াডা-র তরফে। যে অ্যাথলিটরা দোষী সাব্যস্ত হয়েছেন, তাঁরা ২০১৫ সালে নিয়ম-নীতি লঙ্ঘন করেছিলেন বলে অভিযোগ।
ভারতীয় ক্রীড়ার পক্ষে আরও খারাপ খবর হল যে, ২০১৩ ও ২০১৪ সালে যতজন ডোপিং নীতি ভাঙার দায়ে অভিযুক্ত হয়েছিলেন, চলতি বছরের পরিসংখ্যানে সেই সংখ্যাটা তাৎপর্যপূর্ণ হারে বৃদ্ধি পেয়েছে। ’১৩ ও ’১৪ সালে এই সংখ্যাটা যেখানে ছিল ৯১ ও ৯৬ জন যথাক্রমে, সেখানে চলতি পরিসংখ্যানের অঙ্ক ১১৭।
১১৭ জনের মধ্যে দু’জনের মৃত্রে কোনও নিষিদ্ধ বস্তুর সন্ধান না পাওয়া গেলেও নির্দিষ্ট সময়ে ব্যক্তিগত রিপোর্ট জমা দেননি বলে অভিযোগ। বাকি ১১৫ জনের মধ্যে ৭৮ জন পুরুষ অ্যাথলিট এবং ৩৭ মহিলা অ্যাথলিট রয়েছেন।
ব্যক্তিগত ক্রীড়ার নিরিখে সবথেকে খারাপ দশা ভারত্তোলক দলের। ৫৬ জন (৩২ জন পুরুষ ও ২৪ জন মহিলা) ভারত্তোলকের মূত্রেই নিষিদ্ধ বস্তুর সন্ধান পাওয়া গিয়েছে।
জাতীয় ডোপিং বিরোধী সংস্থা নাডা-র তরফে জানানো হয়েছে, ২০১৫ সালে ৫১৬২ জন অ্যাথলিটের নমুনা পরীক্ষা করে দেখা হয়েছিল। সেখানে ১১০ জনই দোষী সাব্যস্ত হয়েছেন।